Rooftog eis oudpolisielid en rower(Argieffoto) ŉ 80-jarige oudpolisielid is dood toe rowers reg voor die Marquard-polisiestasie in die Vrystaat ŉ pensioenuitbetalingspunt beroof het. Die bende het Donderdag op die betaalpunt toegeslaan. “Polisiebeamptes het reageer op die vreesbevange uitroepe en ŉ skietery het tussen die polisie en die verdagtes ontstaan,” het brig. Vish Naidoo, nasionale polisiewoordvoerder, gesê. Een van die verdagtes is doodgeskiet en nog een is gewond en in hegtenis geneem. “Minstens vier ander verdagtes het met ŉ kontantboks gevlug en in die proses ŉ veiligheidswag gewond en ŉ 80-jarige oudpolisielid doodgeskiet voor hulle in sy voertuig gevlug het,” het Naidoo gesê. Die polisie het op drie vuurwapens, ŉ geweer en twee pistole beslag gelê. Die gewonde verdagte word in ŉ hospitaal onder polisiebewaking behandel. Die nasionale polisiehoof, genl. Khehla Sitole, het die polisie se optrede geloof en die gemeenskap gevra om saam te werk om te verseker misdadigers beland agter tralies. Hy het ook sy medelye met die oorlede polisielid se familie betuig en die gewonde wag ŉ spoedige herstel toegewens. Die polisie doen ŉ beroep op die publiek om enige inligting rakende die voorval by die polisie se Stop Misdaad-nommer by 08600 10111 of op die MySAPS-app aan te meld.